
REGULAMENTUL - CADRU
AL INSTITUTIEI MEDICO-SANITARE PUBLICE

SPITALUL RAIONAL REZINA

Capitolul I

Dispoziții generale

1. Prezentul Regulament este elaborat în conformitate cu Legea ocrotirii    sănătății nr. 411-XIII din 28.03.1995, Legea cu privire la asigurarea   obligatorie de asistenta medicala nr. 1585-XIII din 28.02.1998, Legea privind înregistrarea de stat a persoanelor juridice şi întreprinzătorilor individuali nr. 220-XVI din 19 octombrie 2007, Codul Civil al Republicii Moldova nr. 1107-XV din 06.06.2002, alte acte normative în vigoare.  
2. Instituția medico-sanitara publica Spitalul raional Rezina în continuare (IMSP Spitalul raional Rezina) este persoana juridica din momentul adoptării Deciziei de fondare de către Fondator şi aprobării prezentului Regulament de către Ministerul Sănătății şi înregistrarea de stat la oficiul teritorial al Camerei  Înregistrări de Stat.

3. Denumirea completa a instituției este: Instituția medico – sanitara publica Spitalul raional Rezina.

4. IMSP Spitalul raional Rezina este o instituție medico – sanitara publica ce beneficiază de toate drepturile ce decurg din calitatea de persoana juridica de drept public, are conturi proprii în bancă, inclusiv valutare, dispune de stampilă si formular cu sigla de antet.

5. IMSP Spitalul raional Rezina își desfășoară activitatea sa necomerciala (nelucrativa) pe principiul autofinanțării, de non-profit, în conformitate cu legislația în vigoare si prezentul Regulament.

6. IMSP Spitalul raional Rezina activează pe teritoriul raionului Rezina.

7. Durata de activitate a IMSP Spitalul raional Rezina este nelimitată în timp.

8. Sediul IMSP Spitalul raional Rezina se afla pe adresa: or. Rezina, str. 27 August, 7.

Capitolul II

Scopul, obiectivele si atribuțiile

9. Scopul principal al IMSP Spitalul raional Rezina este fortificarea sănătății        populației Republicii Moldova prin organizarea si asigurarea asistentei   medicale, bazate pe tehnologii medicale de performanţă si prestarea serviciilor medicale cost – eficiente si calitative.

10. IMSP Spitalul raional Rezina are următoarele obiective majore:

a) sporirea accesibilității populației la asistenta medicala oportună;

b) asigurarea asistentei medicale specializate de ambulator şi spitaliceşti pentru cazurile medicale complexe ce nu pot fi rezolvate la nivel de asistenta medicala primara;

c) îmbunătățirea calității serviciilor medicale prin creşterea nivelului profesional si tehnologic, orientat spre asigurarea securității pacientului si respectarea drepturilor acestuia;

d) asigurarea continuităţii în acordarea asistenţei medicale populaţiei şi interacţiunii cu toate instituţiile medico – sanitare din teritoriul deservit în vederea asigurării satisfacţiei pacientului pentru serviciile medicale acordate.

11. Pentru realizarea scopului si obiectivelor menționate IMSP Spitalul raional       Rezina este mandatat cu următoarele atribuții funcționale:

a) prestarea serviciilor medicale în cadrul asigurării obligatorii de asistenta medicala în conformitate cu contractele încheiate cu Compania Naționala de     Asigurări în Medicina si cu actele normative în vigoare;

b) prestarea serviciilor medicale în cadrul asigurărilor medicale facultative în     conformitate cu clauzele contractuale si prevederile legale;

c) prestarea de servicii medicale contra plata, în baza actelor normative în        vigoare;

d) procurarea echipamentului, medicamentelor si a consumabilelor necesare     pentru prestarea serviciilor medicale, precum si altor bunuri necesare pentru activitatea sa, cu respectarea procedurilor legale de achiziții si a prezentului     Regulament;

e) darea în locaţiune a bunurilor si încăperilor, trecerea la cheltuieli a mijloacelor fixe neutilizate în activitatea IMSP Spitalului raional Rezina se efectuează cu acordul Fondatorului;
f) implementarea tehnologiilor performante orientate spre asigurarea securității pacientului si a calității serviciilor medicale (utilizarea standartelor, ghidurilor de tratament şi protocoalelor clinice aprobate, etc.);
g) colectarea datelor, crearea si gestionarea eficienta a bazelor de date privind serviciile medicale prestate si prezentarea în modul si termenul stabilit a rapoartelor si informațiilor despre activitatea IMSP Spitalul raional Rezina;

h) monitorizarea indicatorilor principali de sănătate si prezentarea rapoartelor statistice medicale instituţiilor abilitate în modul şi termenii stabiliți;

i) încheierea contractelor cu persoane terțe, cu prestatorii de servicii aferente activității de baza (spălătorii, alimentație, rețele de comunicații, de canalizare, etc.);

j) conlucrarea cu alți prestatori de servicii medicale, asigurarea integrității si     continuității tratamentului, respectarea principiului de etapizare a asistentei     medicale;

k) organizarea si participarea la conferințe tematice în domeniile de activitate;

l) organizează autoinstruirea, dezvoltarea profesională continuă a lucrătorilor medico-sanitari şi farmaceutic în instituţiile de profil;
m) este în drept să solicite informaţii de la alte instituţii medicale,  referitor la starea sănătăţii pacientului, extrase din fişa medicală, rezultate de laborator şi a investigaţiilor efectuate în procesul acordării asistenţei medicale;
n) efectuarea altor activităţi premise de legislaţia în vigoare.

12. IMSP Spitalul raional Rezina prestează serviciile medicale de tipurile si  spectrul stipulate în Nomenclatorul instituțiilor medico – sanitare, aprobat de Ministerul Sănătății conform prevederilor art.4 alin.(5) al Legii ocrotirii          sănătății nr. 411-XIII din 28.03.1995, în conformitate cu normativele de activitate (de personal, de paturi, norme alimentare, etc.) si cu tarifele stabilite de Ministerul Sănătăţii.                                  
Capitolul III

Organele de conducere si de administrare
Secțiunea 1

Fondatorul

13. Fondator al IMSP Spitalul raional Rezina este Consiliul Raional Rezina.

14. Fondatorul are următoarele atribuții exclusive:

a) adoptarea deciziei de fondare, reorganizare sau lichidare a IMSP Spitalului      raional Rezina; 
b) angajarea în bază de contract pe un termen de cinci ani şi eliberarea din funcție a directorului IMSP Spitalul raional Rezina, selectat prin concurs organizat de Ministerul Sănătăţii. La expirarea termenului de cinci ani funcţia de director al IMSP Spitalul raional Rezina devine vacantă de drept. Orice prevederi contrare acestui subpunct sunt nule de drept;

c) încheierea şi desfacerea contractelor de muncă cu directorul instituţiei, precum şi stabilirea drepturilor salariale ale acestora în conformitate cu legislaţia în vigoare;

d) aplicarea stimulărilor şi sancţiunilor disciplinare persoanelor cu funcţii de conducere angajate de fondator, conform prevederilor Codului Muncii;
e) aprobarea organigramei si a statelor de personal ale IMSP Spitalul raional Rezina, conform normativelor aprobate de Ministerul Sănătăţii;

f) coordonarea devizului de venituri si cheltuieli (business-plan), şi modificările la acesta;

g) transmiterea, în baza contractului de comodat, a bunurilor autorității     administrației publice (Fondatorului) în gestiunea economica a IMSP      Spitalului raional Rezina;

h) aprobarea tranzacțiilor cu persoane terțe, a căror suma depășește 25% din      suma mijloacelor financiare planificate pentru a fi acumulate de către IMSP     Spitalul raional Rezina pe parcursul anului curent de activitate;

i) aprobarea contractelor de locaţiune/comodat a bunurilor și încăperilor, a trecerii la cheltuieli a mijloacelor fixe neutilizate în activitatea IMSP Spitalului raional Rezina;

j) aprobarea, cu acordul Ministerului Sănătății, creării si lichidării filialelor IMSP Spitalul raional Rezina şi aderării IMSP Spitalului raional Rezina la uniuni sau asociații;

k) alocarea mijloacelor financiare pentru construcția, reconstrucţia, reparația capitala a edificiilor, procurarea utilajului costisitor si transportului sanitar;

l) controlul activităților curente ale IMSP Spitalul raional Rezina, în probleme ce ţin de atribuţiile acestuia, inclusiv prin solicitarea de informații, acte, explicații, rapoarte de activitate etc.;
15. Deciziile Fondatorului, în probleme ce ţin de atribuțiile acestuia, sunt obligatorii pentru conducerea si persoanele cu funcții de răspundere ale        instituției medico-sanitare publice.

16. Fondatorul nu este în drept sa ia decizii referitoare la activitatea IMSP Spitalul raional Rezina, în afara atribuţiilor specificate la punctul 14 și 15.
17. Ordinele si deciziile Ministerului Sănătății, în problemele ce ţin de atribuțiile lui de organ central de specialitate, sunt obligatorii pentru Consiliul Administrativ, conducerea si alte persoane cu funcții de răspundere ale IMSP Spitalului raional Rezina.

Secțiunea 2

Consiliul administrativ
18. Consiliul administrativ este organul de administrare si supraveghere a        activității IMSP Spitalului raional Rezina.

19. Consiliul administrativ este constituit de către Fondator pe un termen de 5        ani și își exercita atribuțiile sale în conformitate cu legislația în vigoare si        prezentul Regulament.

20. Consiliul administrativ are următoarele atribuții exclusive:

a) examinarea si aprobarea planurilor de activitate al IMSP Spitalului raional Rezina;

b) examinarea si aprobarea rapoartelor trimestriale si anuale privind activitatea      IMSP Spitalul raional Rezina si prezentarea lor pentru informare        Fondatorului;

c) examinarea si prezentarea pentru coordonare Fondatorului a devizelor de     venituri si cheltuieli (business-plan) si a modificărilor la acestea;

d) examinarea şi coordonarea statelor de personal, listelor de tarifare a salariaţilor IMSP Spitalul raional Rezina;

e) aprobarea planurilor de achiziții a bunurilor, serviciilor și lucrărilor.

21. Consiliul administrativ al IMSP Spitalul raional Rezina este compus din 5        persoane, inclusiv:

a) reprezentantul Fondatorului (Președintele raionului – Președintele consiliului);

b) reprezentantul Companiei Naționale de Asigurări în Medicina (vicepreședinte);

c) reprezentantul colectivului de munca, propus de comitetul sindical al instituţiei şi ales la adunarea generala a colectivului prin votul majorității celor prezenți;

d) reprezentantul unei asociații non-guvernamentale din domeniul sănătății;

e) directorul IMSP Spitalul raional Rezina.

22. Președintele consiliului convoacă și conduce ședințele Consiliului       administrativ. În absenta Președintelui, atribuțiile acestuia sînt exercitate de vicepreședinte.

23. Ședințele Consiliului administrativ pot fi ordinare si extraordinare.

24. Ședințele ordinare ale Consiliului administrativ se țin nu mai rar de o data pe  trimestru.

25. Ședințele extraordinare ale Consiliului administrativ se convoacă de către Președintele consiliului:

a) din inițiativa acestuia;

b) la cererea a cel puțin 3 membri din Consiliul administrativ;

c) la cererea Fondatorului;

d) la cererea Directorului IMSP Spitalul raional Rezina;
26. Cvorumul necesar pentru desfășurarea ședinței Consiliul administrativ constituie trei persoane din membrii Consiliului.

27. La ședințele Consiliului administrativ fiecare membru deține un vot. Nu se admite transmiterea votului de către un membru al Consiliului administrativ unui alt membru al consiliului sau altei persoane.

28. Deciziile Consiliului administrativ se adopta prin votul majoritar al       membrilor consiliului prezenți la ședința. În cazul parităţii de voturi, votul preşedintelui consiliului este decisiv.
29. Deciziile Consiliului administrativ sunt semnate de preşedinte şi li se atribuie un număr din registrul consiliului.

Secțiunea 3

Directorul
30. Directorul este persoana responsabila si abilitata cu dreptul de gestionare economică şi conducere operativă a IMSP Spitalul raional Rezina.

31. Directorul este numit în funcţie de către Fondator conform procedurii menţionate la punctul 14, subpunctul 2) al prezentului Regulament.
32. Directorul IMSP Spitalul raional Rezina are următoarele atribuții:

a) reprezintă interesele IMSP Spitalului raional Rezina, fără procură,  în relațiile cu persoane terțe;

b) asigura executarea actelor legislative si normative în vigoare, a ordinelor si     deciziilor Fondatorului, Ministerului Sănătății şi ale Consiliului administrativ;

c) elaborează strategia de dezvoltare si planurile anuale de activitate ale IMSP        Spitalul raional Rezina;

d) elaborează şi prezintă spre aprobare Fondatorului organigrama si statele de personal ale IMSP Spitalului raional Rezina, după coordonare cu Consiliul administrativ;

e) elaborează rapoartele trimestriale si anuale privind activitatea IMSP Spitalului      raional Rezina si le prezintă pentru examinare si aprobare Consiliului administrativ;

f) semnează contracte, eliberează procuri, deschide conturi în bănci, gestionează     mijloacele financiare ale IMSP Spitalului raional Rezina;

g) deleghează în baza de procură, unele împuterniciri si altor angajați ai instituției, conform obligaţiunilor de funcţie stipulate în fişele de post;

h) încheie, modifică, suspendă, încetează contracte individuale de munca cu vicedirectorii IMSP Spitalul raional Rezina, cu respectarea procedurilor stabilite de Codul Muncii;

i) încheie, modifică, suspendă, încetează contractele individuale de muncă cu angajaţii IMSP Spitalul raional Rezina, cu respectarea procedurilor stabilite de Codul Muncii;

j) aproba devizul de venituri si cheltuieli (business – plan) si modificările la    acesta, cu prezentarea spre examinare Consiliului administrativ;

k) prezintă Fondatorului propuneri privind reprofilarea, reconstrucția, extinderea, reutilarea tehnica, trecerea la cheltuieli a bunurilor IMSP Spitalului raional Rezina;

l) asigura folosirea eficienta a bunurilor IMSP Spitalului raional Rezina;

m) poarta răspundere disciplinară, administrativă şi penală pentru încălcarea prevederilor actelor legislative şi normative în procesul gestionării activităţii economico – financiare şi operative al IMSP Spitalul raional Rezina;

n) elaborează şi prezintă subiecte pentru examinarea acestora în şedinţele Consiliului Medical subdiviziunii de profil medical;
o) conduce sau deleagă conducerea vicedirectorului de profil şedinţele Consiliului Medical al IMSP Spitalul raional Rezina;

p) emite ordine şi dispoziţii, în limita competenţei, obligatorii pentru toţi salariaţii IMSP Spitalul raional Rezina;
Secțiunea 4
Vicedirector
33. Coordonarea activității de prestare a asistenţei medicale spitaliceşti şi specializate de ambulator este asigurata de către vicedirectorul IMSP Spitalul raional Rezina.

34. Vicedirectorul este numit în funcţie de către directorul IMSP Spitalul raional Rezina, după coordonarea prealabilă cu Fondatorul conform prevederilor legislaţiei în vigoare.
35. La funcţia de vicedirector al IMSP Spitalul raional Rezina poate fi numită persoana care are studii medicale superioare complete, apt de muncă conform certificatului medical, fără antecedente penale, vechime de muncă în domeniu nu mai puţin de 5 ani;
36. Vicedirectorul are în subordinea sa subdiviziuni structurale, inclusiv secţia consultativ-diagnostică, conform organigramei şi statelor de personal, atribuţiile cărora sunt stabilite în Regulamentele subdiviziunilor IMSP Spitalul raional Rezina, şi contractele individuale de muncă, aprobate de Directorul IMSP Spitalul raional Rezina.
37. Vicedirectorul IMSP Spitalului raional Rezina are următoarele atribuții:

a) asigura organizarea si coordonarea procesului diagnostic – curativ  conform Protocoalelor Clinice Naţionale, standartelor normativelor şi a instrucţiunilor aprobate de Ministerul Sănătății;

b) organizează prestarea serviciilor medicale în volumul prevăzut de Programul Unic, conform contractului încheiat cu Compania Naţională de Asigurări în Medicină, în protocoalele şi ghidurile clinice de tratament aprobate de Ministerul Sănătăţii;

c) organizează efectuarea auditului medical intern conform metodologiei aprobate de Ministerul Sănătăţii şi întreprinde măsuri ce se impun, conform prevederilor legale;
d) este preşedintele Consiliului Calităţii, asigură elaborarea protocoalelor instituţionale şi implementarea acestora;

e) asigura colaborarea si continuitatea funcțională a serviciilor de asistenta medicala primara, de urgenta prespitaliceasca, spitaliceasca si specializata de ambulator, etc., în conformitate cu actele normative în vigoare;

f) dirijează fluxul de pacienţi pentru a asigura accesul populaţiei la asistenţa medicală primară, spitalicească şi specializată de ambulator;
g) organizează coordonarea supravegherii maladiilor, în special celor cu impact sporit asupra indicatorilor sănătăţii publice, de către medicul de familie, în conformitate cu actele normative în vigoare;

h) organizează supravegherea maladiilor ce depăşesc competenţa medicului de familie, în conformitate cu actele normative în vigoare;

i) asigură activitatea organizatorico – metodică a medicilor specialişti de profil şi conlucrarea cu autorităţile administraţiei publice locale;

j) asigura monitorizarea indicatorilor de activitate a subdiviziunilor curative si întreprinde masuri concrete pentru ameliorarea acestora;

k) evaluează - calitatea asistentei medicale prestate de către subdiviziunile spitaliceşti şi specializate de ambulator si participa la asigurarea procesului de acreditare, la apărarea drepturilor pacienților și lucrătorilor medicali;

l) contribuie la implementarea în practica a realizărilor ştiinței medicale, inclusiv metodelor noi de diagnostic, profilaxie si tratament, bazate pe      tehnologii avansate;

m) organizează conferinţe, seminare în probleme actuale ale medicinii; 

n) prezintă subiecte pentru discuții la Consiliul Medical;
o) poartă răspundere disciplinară, administrativă şi penală pentru încălcarea prevederilor actelor legislative şi normative în limita competenţelor atribuite;
p) în lipsa Directorului îndeplineşte atribuţiile de conducător al IMSP Spitalului raional Rezina fără remunerare suplimentară.

Capitolul IV

Patrimoniul si activitatea economico – financiară
38. Patrimoniul IMSP Spitalului raional Rezina se formează din:

a) bunuri obținute în proprietate sau procurate pe parcursul activității;

b) mijloacele financiare obținute în urma prestării serviciilor medicale, inclusiv contra plata;

c) mijloacele bugetului de stat;

d) mijloacele fondurilor asigurării obligatorii de asistenta medicala si asigurărilor facultative de sănătate;

e) credite bancare;

f) venituri obținute din arendarea echipamentului si încăperilor;

g) mijloacele provenite de la sponsori si din fondurile de binefacere;

h) alte surse de venit permise de legislația în vigoare.

39. Întreg patrimoniul IMSP Spitalului raional Rezina este folosit exclusiv pentru realizarea obiectivelor stabilite în prezentul Regulament.

40. Pentru gestionarea mijloacelor acumulate, IMSP Spitalul raional Rezina deschide cel puțin doua conturi:
a) pentru mijloacele obținute în urma acordării serviciilor medicale contractate de Compania Naționala de Asigurări în Medicina;

b) pentru mijloacele obținute în urma prestării de servicii contra plata, inclusiv cele prestate peste volumul prevăzut de Programul Unic al asigurării obligatorii de asistenta medicală.

41. IMSP Spitalul raional Rezina planifica activitatea sa economico – financiara conform devizului de venituri si cheltuieli (business-plan) separat pentru fiecare tip de asistenţă medicală contractată de către Compania Naţională de Asigurări în Medicină,  astfel încît sa asigure atingerea scopurilor prevăzute de prezentul Regulament si dezvoltarea sa ulterioara.

42. IMSP Spitalul raional Rezina își desfășoară activitatea economico – financiara pe cont propriu si poarta responsabilitate patrimonială, în conformitate cu legislaţia si actele normative în vigoare.

43. Răspunderea IMSP Spitalului raional Rezina faţă de terți nu se răsfrînge  asupra bunurilor primite de la Fondator în baza contractului de locaţiune/comodat.

44. Mijloacele financiare care, la sfîrsitul anului bugetar, constituie depăşirea veniturilor asupra cheltuielilor IMSP Spitalului raional Rezina, se utilizează       pentru atingerea scopurilor regulamentare ale instituției în anul următor de gestiune, în conformitate cu prevederile legale, fiind incluse în devizele de venituri si cheltuieli (business – plan).

45. IMSP Spitalul raional Rezina ţine evidenta contabila în conformitate cu       standardele naționale de contabilitate. Evidenta statistica este întocmita în conformitate cu legislația în vigoare. Rapoartele financiare si statistice se       întocmesc si se prezintă organelor abilitate, în modul si termenii stabiliți.

46. Nerespectarea cerințelor legate de rapoartele respective sau prezentarea       întîrziată a acestora atrage după sine răspunderea prevăzută de legislația în vigoare.

47. Remunerarea muncii se efectuează în baza actelor normative, care reglementează salarizarea angajaților din instituțiile medico – sanitare publice, încadrate în sistemul asigurărilor obligatorii de asistenta medicală.

Capitolul V

Controlul activităţii

48. Controlul corespunderii activității IMSP Spitalul raional Rezina cu        obiectivele prevăzute în prezentul Regulament se exercita de către Fondator si Ministerul Sănătății.

49. Pentru realizarea controlului activității IMSP Spitalului raional Rezina, Fondatorul şi Ministerul Sănătății au dreptul să ceara toate documentele necesare, precum și explicațiile de rigoare de la persoanele împuternicite să  conducă sau sa reprezinte IMSP Spitalul raional Rezina, precum si de la alţi angajaţi ai instituţiei.

50. În caz de depistare a încălcărilor în activitatea IMSP Spitalului raional Rezina, Fondatorul şi Ministerul Sănătăţii sunt în drept sa avertizeze şi sa ia deciziile de rigoare în conformitate cu legislația Republicii Moldova.

51. Avertizarea si decizia va conţine motivele emiterii, cererea de înlăturare a    încălcărilor comise sau de evitare a acestora pe viitor.

52. Avertizarea şi decizia se comunica IMSP Spitalului raional Rezina în forma       scrisa cu indicarea termenului în care aceasta este obligată să comunice despre rezultatele examinării si masurilor întreprinse.
53. Controlul respectării legislației financiare si fiscale se efectuează de către  organele abilitate, companiile de audit si de alte organe de stat în cazurile prevăzute de legislația Republicii Moldova.

54. Controlul utilizării mijloacelor financiare provenite din fondurile asigurării      obligatorii de asistenta medicala si corespunderea volumului si calității serviciilor medicale prestate persoanelor asigurate se efectuează de către    Compania Naționala de Asigurări în Medicina, în conformitate cu clauzele        contractului încheiat între aceştia şi cu prevederile legale în vigoare.

55. Exercitarea controlului nu trebuie sa afecteze regimul normal de activitate a IMSP Spitalului raional Rezina.

Capitolul VI

Reorganizarea si dizolvarea

56. Decizia de reorganizare sau dizolvare a IMSP Spitalului raional Rezina se       adopta de către Fondator, după coordonare cu Ministerul Sănătății, în       conformitate cu prevederile legale în vigoare si în corespundere cu       Nomenclatorul instituțiilor medico – sanitare aprobat de Ministerul Sănătății.

57. Procedura si succesiunea de drept, în cazul reorganizării IMSP Spitalului raional Rezina se efectuează în conformitate cu legislația în vigoare.

58. Persoanele juridice apărute în rezultatul reorganizării pot fi numai Instituţii Medico – Sanitare Publice.
59. Reorganizarea se considera efectuata numai după aprobarea Regulamentelor instituţiilor medico – sanitare publice noi apărute de către Ministerul Sănătății şi înregistrarea Regulamentelor respective în conformitate cu prevederile legale în vigoare.

60. Dizolvarea IMSP Spitalului raional Rezina are ca efect deschiderea       procedurii de lichidare.  Procedura de lichidare se efectuează în corespundere cu legislația în vigoare.

Capitolul VII

Dispoziții finale

61. Regulamentul IMSP Spitalul raional Rezina este elaborat conform Regulamentului – cadru, se coordonează de către Consiliul raional Rezina, se aproba de către Ministerul Sănătății si se înregistrează la oficiul teritorial al Camerei Înregistrării de Stat.
62. Modificările si completările la prezentul Regulament intra în vigoare din momentul aprobării lor de către Ministerul Sănătății şi înregistrării în modul stabilit.

